Die Groot Plaasproe 2019 – van bok tot bier! - Agri-Expo Livestock & Die Groot Plaasproe
Die derde jaarlikse Groot Plaasproe van Saterdag 12 tot Sondag 13 Oktober 2019 op Sandringham buite Stellenbosch beloof ‘n proe-ervaring van álles wat die plaaslewe bied!
Nie net is daar plaaskos te kies en te keur nie; feesgangers kan ook meer as 300 plaasdiere van nader leer ken én boonop pryse wen met hul braai- en dansvernuf. Dié fees is nie verniet vir twee jaar in ‘n ry met die uitstalbedryf se prestige-toekenning, die AAXO (Association of African Exhibition Organisers) ROAR-toekenning as ‘Beste Handel- en Verbruikersuitstalling in Afrika’, bekroon nie.
Smulpape kan unieke kombinasies soos Bok&Bier (boerbokvleis en boetiekbier) geniet, hul smaakkliere bederf op Internasionale Pinotage-dag (12 Oktober) en smul aan gewilde eetgoed soos roosterkoek, wildsvleis, skaapstertjies, plaaslike wyn en gin, Karoolam-sosaties, Wagyu-hamburgers, spesialisbrode en handgemaakte roomys. Bobaas-braaiers kan inskryf vir Die Braai Crew se braaibroodjie- en ander braaikompetisies.
Kom ontmoet meer as 300 verskillende plaasdiere – soos reuse Percheron-perde en skaars wit beeste soos Romagnolas. Splinternuut vanjaar is Arabierperd-vertonings wat beloof om skouspelagtig te wees. Sien ook skaaphonde aan die werk, vind uit waar die melk in die bottel vandaan kom en neem ‘n selfie saam met miniatuurperdjies. Kinders kan op ponies ry, stokbrood maak en hul hase inskryf vir ‘n troetelkonynskou. Oud en jonk kan hul slag wys met boeresport en ‘n Groot Roomys-eet-kompetisie. Kom sokkie en langarm op die maat van gewilde kunstenaars of leer lyndans saam met 250 lyndansers – met lekker pryse te wen!
Die fees vind daagliks van 10:00 tot 18:00 plaas. Kaartjies is by Computicket en die hek beskikbaar teen R120 vir volwassenes en R30 vir skoliere. Toegang vir kinders onder ses jaar is gratis. Saterdag-kaartjies sluit toegang in tot Agri-Expo Livestock, ‘n wêreldklastentoonstelling van die Suid-Afrikaanse vee- en suiwelbedryf, met die kroning van die FNB-Suiwelkoningin en die BKB-Rooivleiskoning/in as hoogtepunt.
Vir meer inligting, besoek www.diegrootplaasproe.co.za, volg die Groot Plaasproe op Facebook, Twitter of Instagram @grootplaasproe, of kontak Agri-Expo by 021 975 4440 of stuur ‘n e-pos.
The Groot Plaasproe 2019 – from goat to beer!
Visit www.grootplaasproe.co.za for more information; follow the Groot Plaasproe on Facebook, Instagram or Twitter @grootplaasproe, or contact Agri-Expo on 021 975 4440 or send an e-mail.